Joonase, Riho - Eesti Entsüklopeedia
Joonase, Riho
Riho Joonase (21. IV 1936 Viljandi), flöödi- ja löökpillimängija. Isa Aleksander Joonase.
Lõpetanud flöödierialal Tallinna lastemuusikakooli, Tallinna Muusikakooli ja 1966 Tallinna Riikliku Konservatooriumi (kõikjal Elmar Peäske klass), lisaainena õppis puhkpilliorkestri dirigeerimist (Paul Karbi klass) ja löökpille (Kalju Terasmaa klass).
Töötas orkestrandina 1955–56 Eesti NSV Riikliku Filharmoonia estraadiorkestris, 1959–69 Estonias ja 1969–88 Eesti Riiklikus Sümfooniaorkestris, mänginud ka mitmes puhkpilliorkestris (Tallinn jmt). Õpetanud flööti ja löökpille 1988–2005 Tallinna Muusikakoolis ning aastast 2005 Saue Muusikakoolis. Õpilasi: flötistid Tauno Saviauk, Oksana Sinkova ja Ann Õun, löökpillimängijad Aleksander Anstal, Madis ja Martin Silmar.
Esitanud muusikat eri žanrides, barokist rahvamuusika ja džässini. Džässiga hakkas tegelema 1950. aastate alguses ansamblis Swing Club (koos Uno Naissooga). Mänginud paljudes Tallinna džässikooslustes, sh orkestris Rütm, Horre Zeigeri Big Bandis, Eesti Raadio kerge muusika orkestris Aleksander Rjabovi juhatusel jm. Trios koos Venda Tammanni ja Riho Mägiga esinenud ka Saksa Demokraatlikus Vabariigis, Jugoslaavias, Prantsusmaal ja Rootsis.
V. Ojakäär. ABC. – Kultuur ja Elu 1981, 4
Rahutu vaimuga mees – Eesti Rahvusringhäälingu arhiiv (1996)
EMBL, 2007; muudetud 2014 (T. Mattisen)
Kategooriad: Eesti löökpillimängijad | Eesti flötistid | Eesti teatri orkestrandid | Rahvusooper Estonia | Eesti teatri biograafiline leksikon